戲下歌
作者：司馬光
朝代：宋

paragraphs: 項王初破函關兵，氣壓山河風火明。
旌旗金鼓四十萬，夜泊鴻門期曉戰。
關東席卷五諸侯，沛公君臣相視愁。
幸因項伯謝前過，進謁不敢須臾留。
椎牛高會召諸將，寶劍泠泠舞席上。
咸陽灰燼義帝遷，分裂九州如指掌。
功高意滿思東歸，韓生受誅不復疑。
區區蜀漢遷謫地，縱使倒戈何足爲。